ANGRER: Anne Kathrine Slungård (H) legger seg flat etter at hun har oppfordret til vold mot tre frikjente menn på Facebook. Foto: Espen Rasmussen VG

Høyre-topp oppfordret til vold mot frikjente – Legger seg flat

Tidligere Trondheim-ordfører Anne Kathrine Slungård (H) angrer på at hun oppfordret til vold mot de tre frikjente i voldtektssaken i Hemsedal på Facebook.

Hilde Sandvær

5. august 2016

Artikkelen er over fire år gammel

«Jeg blir fysisk syk av dette, rett og slett spyklein og frustrerende forbanna! Jeg håper inderlig at noen tar disse tre jævlene, rundbanker og kjølhaler, gjerne hver gang de viser seg offentlig».

Dette skriver tidligere Trondheim-ordfører Anne Kathrine Slungård (H) i en offentlig Facebook-tråd under et avisinnlegg om at de tre mennene ble frikjent for gruppevoldtekt i Hemsedal i 2014, melder Dagsavisen.

Les også: Andrea Voll Voldum: – De har tatt fra meg noe jeg aldri får tilbake

Forsvarsadvokat: – Sjokkerende

– Det er sjokkerende. En tidligere ordfører i Trondheim, og vararepresentant på Stortinget, den lovgivende forsamling, jeg mangler ord. Hun bør gå ut å beklage på det sterkeste, sier Arne Seland, forsvarer til en av de frikjente mennene.

Onsdag skrev VG at frifinnelsen har fått mange på sosiale medier til å rase mot det norske rettssystemet.

Slungård sier til VG at hun legger seg helt flat.

– I etterkant tenker jeg at dette var skikkelig dumt, og jeg legger meg så flat jeg kan. Vold skal hverken jeg eller andre oppfordre til, sier Anne Kathrine Slungård (H).

Angrer veldig

Den tidligere ordføreren er i dag vararepresentant for Sør-Trøndelag på Stortinget.

Les også at Hadia Tajik (Ap) mener kvinners rettsvern må styrkes i overgrepssaker.

Slungård forteller at hun angrer på innlegget og at hun ikke har noen annen unnskyldningen enn at hun var veldig opprørt da hun skrev innlegget.

– Det er en sak som opprører meg veldig, men mennene er frikjent og det er avsporing å gå etter dem. Det er det norske rettssystemet jeg stiller meg spørrende til. Saken virker for meg veldig åpenbar, hvordan kan det da skje at de er frikjent?

Kommentar: – Ikke det norske rettssystemet noe er riv ruskende galt med

Vurderer anmeldelse

Torsdag ble det kjent at mennene har fått ubehagelige henvendelser etter frifinnelsen. Forsvarsadvokat Arne Seland fortalte at hans klient har mottatt voldstrusler på sms og Facebook, og alle tre forsvarsadvokatene opplyste til VG at de vurderer hvilke rettslige muligheter de frikjente mennene har.

Seland forteller at de også kommer til å anmelde innlegget til Slungård.

Slungård har ingen kommentar til at advokat Seland uttaler at de vil anmelde Slungårdsinnlegg som trussel.

Publisert: 05.08.16 kl. 20:57

Les også